  Виталий Пронин Берло 5 ар ӵоже лек пыктосэн курадӟисьёс шаерамы 10 процентлы йылӥзы.Элькунысьтымы онкодиспансерысь лаборатория Приволжск федерал округын одӥг. Туала технологиосын тазалыксэс эскерыны, шаерысьтымы сяна, вуо пӧртэм улосъёсысь но адямиос. Берло 5 ар ӵоже лек пыктосэн курадӟисьёс шаерамы 10 процентлы йылӥзы. Врачъёс устоесь. Тазалыкез эскеронъя туала тӥрлык вань. Эмъюм тырмыт. Янгыш асьсэос адямиос. Больницае вазисько пыктоссы муре пыӵам бере.- Кылем арын учётэ султытэмын 914 нылкышно. Ваньзы таос курадӟо гадьёсынызы, - вера онкодиспансерлэн валтӥсь врачез Виктор Вараксин. - Висёнэз сайкато шуккиськылонъёс-кынманъёс, арлыд, секыт мылкыд, нылкышно ёзвиосын алям черъёс, ньылондор безлэн (щитовидка) умойтэм ужамез, лёгъёс (папиллома, аденома),  мастопатия. Нылкышноос гинэ уг висё. Кылем арын 3 воргоронлэн гадьысьтыз висён  шараямын.2014-тӥ арын пыктосэн курадӟисьёс тужгес трос вал Кез ёросын. Сьӧлта палъёсын одӥг висись но пусъемын ӧвӧл. Но Виктор Вараксин лыдпусъёслы оскыны уг дырты.-  Кытын лыдпус трос, озьыен, калык сюлмаське тазалыкез сярысь - диспансеризациез ортче. Кытын ӧжыт - милемлы отын шаплыгес кариськоно. Туннэ котькуд ёросын ужа онкокабинет. Пыктослы рентген лэсьто. Жаляса верано, со суредъёсты районъёсысь эмъясьёс лыдӟыны уг быгато. Соин, снимокез диск вылэ гожтыса, висисьёс ми доры лыкто.Лек пыктосэз вандыса куштэм бере но адямилы таблеткаос вылын улоно луэ. Угось 90 процентаз учыръёсын висён выльысь улӟе. Егитъёсты, нуны витись нылкышноосты пыктос капчиенгес погыртэ. Ярам, талы онкодиспансерысь эмъясьёс дасесь. Адямилэн висись интыысьтыз басьтэм 2-3 миллиметръем сӥль юдэсъёс татын утисько аръёсын. Озьы, 5-10 ар ортчыса, адями выльысь висьыны усе ке, мур эскеронъёс лэсьтыны дыр уг быры ни.- Сӥль юдэсэз эскерыса, валаськомы, кыӵе эмъюмъёсын адямиез капчиенгес пыд вылаз султытыны, кыӵе солэн черъёсын нюръяськон кужымез, макем мур висён пыӵамын, - валэктэ Виктор Вараксин.Лабораторие ӵем вазиськыло... югдурез утисьёс но. Тужгес но - нылкышноосты сантэман учыръёс луыку. Кылсярысь, кылем арын воргорон нылмуртэ эриктэмам. Но полицейскойёс сое кырмыны вырытозь, йыртэмасез лек пыктос быдтэм.Матысь дыре онкодиспансерлэн ужез паськыталоз. Лек пыктосэз басьтэм сяна, гадьёсы пластикая операциос лэсьялозы. Имплантантъёсты пуктон радъямын луоз дунын. Та вакытлы 2-3 сыӵе операция быдэстэмын ни.Ольга Корепанова Туспуктӥз А. Горбунов Теги: эмудыс  